**VILNIAUS RAJONO SAVIVALDYBĖS ADMINISTRACIJA**

**ŠVIETIMO SKYRIAUS**

**2016 METŲ**

**VEIKLOS ATASKAITA**

**2017-01-25**

**Vilnius**

Švietimas – mokymo bei mokymosi procesas, kuriuo siekiama suformuoti asmeniui visaverčio savarankiško gyvenimo pagrindus ir padėti jam visą gyvenimą tobulinti savo gebėjimus. Švietimas Vilniaus rajone yra prioritetinė savivaldybės sritis, dėl to didžioji biudžeto dalis skiriama būtent švietimui.

Švietimo skyrius, bendradarbiaudamas su vietos gyventojų bendruomenėmis, pedagogais, tėvais, jaunimu, nuolat stiprina švietimo įstaigų socialines funkcijas ir kuria atviras mokyklas įvairių gebėjimų vaikams, efektyviai sprendžia mokinių pavėžėjimo organizavimo klausimus, užtikrina kokybišką švietimo teikimą rajono gyventojams, rūpinasi, kad su vaikais ir jaunimu dirbtų kompetentingi, aukštos kvalifikacijos pedagogai, kurie nuolat tobulintų savo kvalifikaciją ir ugdymo procesas taptų įdomesnis, patrauklesnis mokiniams.

Glaudžiai bendradarbiaujant su socialiniais partneriais, tokiais kaip policija, visuomenės sveikatos biuru, Vilniaus rajono centrine poliklinika ir kitais, švietimo įstaigose tikslingai vykdoma narkomanijos, alkoholizmo, savižudybių prevencinė veikla, stiprinama vaikų ir paauglių psichinė ir fizinė sveikata, tobulinami jų socialiniai įgūdžiai ir kompetencijos, pavyzdžiui, mokyklose socialiniai partneriai skaito paskaitas aktualiais mokiniams klausimais, mokiniai dalyvauja tokiuose konkursuose ir projektuose kaip ,,Šviesoforas“, ,,Sveikatiada“, ,Per atostogas riedėk saugiai“, ,,Sveikuolių sveikuoliai“, „Mes prieš narkotikus“, ,,Mes prieš rūkymą“, ,,Prevencijos simbolis“, ,,Gražiausia šypsena”, **„Tu gali įveikti stresą“,** ,,Vaikų teisės vaiko akimis“ ir kitos, 5 savivaldybės švietimo įstaigos (Pagirių gimnazija, Kyviškių, Sudervės Mariano Zdziechovskio pagrindinės mokyklos, Vaidotų mokykla-darželis, Nemėžio lopšelis-darželis) įstojo į sveikatą stiprinančių mokyklų tinklą, dauguma savivaldybės švietimo įstaigų dalyvauja tokiose programose kaip ,,Pienas vaikams“ ir ,,Vaisiai mokykloms“.

Ypatingas dėmesys skiriamas vaikų užimtumo politikai, papildomam ir neformaliajam ugdymui, laisvalaikio veiklos formų įvairovei, vasaros poilsiui, socializacijai, tradicijų puoselėjimui, vertybių bei moralinių normų ugdymui. Kryptingai vykdomas gabių ir specialiųjų ugdymo(si) poreikių turinčių vaikų ugdymas, motyvavimas ir skatinimas. Mokyklose dirba pagalbos mokiniui specialistai, 2016 m. kaip ir kiekvienais metais mokyklų bendruosiuose ugdymo ir veiklos planuose yra numatyti darbo su gabiais bei specialiųjų ugdymosi poreikių mokiniais metodai ir būdai.

Vilniaus rajono savivaldybės administracijos Švietimo skyrius 2016 m. savo veiklą vykdė pagal Švietimo skyriui priskirtas funkcijas, siekdamas įgyvendinti Vilniaus rajono savivaldybės strateginio plėtros plano 2016-2023 m. ilgalaikės plėtros prioritetą švietimo srityje - **kokybišką ir prieinamą švietimo paslaugų visuomenei užtikrinimą**, taip pat Vilniaus rajono savivaldybės 2016-2018 metų strateginio veiklos plano Švietimo kokybės ir prieinamumo gerinimo programą bei Švietimo skyriaus 2016 m. veiklos planą, ypatingą dėmesį skirdamas šiems metams nusistatytiems rajono švietimo prioritetams:

Siekti geresnių mokinių mokymosi rezultatų;

Stiprinti ugdymo individualizavimą, laiku suteikti mokiniui mokymosi pagalbą;

Siekti, kad didėtų mokinių, dalyvaujančių pagal neformaliojo vaikų švietimo programas, skaičius;

Tęsti veiklos prioritetą – Tobulinti mokymo ir mokymosi kompetencijas.

**Švietimo įstaigų tinklas**

Pagal Vilniaus rajono savivaldybės tarybos patvirtintą Vilniaus rajono savivaldybės bendrojo ugdymo mokyklų tinklo pertvarkos 2016-2020 metų bendrąjį planą, įgyvendinant Vilniaus rajono savivaldybės strateginio plėtros plano 2016-2023 m. pirmą prioritetą **- kokybišką ir prieinamą švietimo paslaugų visuomenei užtikrinimą**, 2016 metais Vilniaus rajono savivaldybės švietimo įstaigų tinklą sudaro optimalus švietimo įstaigų skaičius įvairiomis mokomosiomis kalbomis, kuris užtikrina galimybę visiems rajono mokiniams ugdytis gimtąja kalba, o mokyklose mokytis pirmoje pamainoje, nors kitose savivaldybėse dar yra mokyklų su dviem pamainom. Pagal mokyklų tinklo pertvarkos planą jau akredituota 100 proc. vidurinių mokyklų vidurinio ugdymo programų, iš jų 3 vidurinių mokyklų (Medininkų šv. Kazimiero, Valčiūnų, Zujūnų) vidurinio ugdymo programos akredituotos 2016 m. gruodžio mėn., kurios taps gimnazijomis.

Dabar savivaldybės švietimo įstaigų tinklą sudaro **45** bendrojo ugdymo mokyklos (iš jų: gimnazijų – 24, pagrindinių mokyklų – 11, pagrindinių mokyklų-daugiafunkcių centrų – 2, pradinių mokyklų – 2, mokyklų-darželių – 5, mokykla-daugiafunkcis centras - 1) ir **22** neformaliojo švietimo įstaigos (iš jų: ikimokyklinio ugdymo įstaigų – 18, muzikos mokyklų – 2, meno mokykla – 1, sporto mokykla – 1).

**Švietimo finansavimas**

Vilniaus rajono savivaldybėje švietimas laikomas prioritetine sritimi, jo finansavimui savivaldybė skiria daugiau nei pusę viso savivaldybės biudžeto, be to, savivaldybės švietimo įstaigos finansuojamos iš tikslinės valstybės dotacijos (mokinio krepšelio), Europos Sąjungos bei kitų šaltinių lėšų.

2016 metų švietimui skirtos biudžeto lėšos:

|  |  |
| --- | --- |
| Lėšų šaltinis | *Suma (Eur)* |
|
|
| **Mokinio krepšelio lėšos**, iš jų:  Neformaliajam vaikų švietimui skirtos mokinio krepšelio lėšos | **17 026 700**  57 000 |
| Neformaliajam vaikų švietimui skirtos Europos Sąjungos lėšos | **173 400** |
| **Savivaldybės lėšos**, skirtos savarankiškoms funkcijoms finansuoti, iš jų:  Kompensacija už mokinių vežimą  Savivaldybės lėšos, skirtos investiciniams projektams | **13 408 000**  585 000  1008 800  0 |
| Valstybės dotacija (švietimo įstaigų pedagoginių darbuotojų skaičiaus optimizavimui) | **55 500** |
| **Valstybinėms (perduotoms savivaldybėms) funkcijoms finansuoti**, iš jų:  Socialinė parama už įsigytus produktus (nemokamas maitinimas)  Jaunimo teisių apsauga | **514 700**  501 900  12 800 |
| **Biudžetinių įstaigų pajamos** programoms finansuoti, iš jų:  Įnašai už vaikų ugdymą  Įnašai už neformalųjį vaikų švietimą  Tėvų įnašai už vaikų maitinimą  Įstaigų pajamos programoms finansuoti | **889 100**  269 700  35 000  578 300  6 100 |
| **Iš viso:** | **32 067 400** |

Bazinis mokinio krepšelio dydis 2014 metais buvo 969,65 eurai, 2015 metais - 980 eurų, 2016 metais – 1014 eurų. Preliminarus bazinis mokinio krepšelio dydis 2017 metais - 1059 eurai.

Kiekvienais metais švietimui skirtos lėšos didėjo: 2014 m. iš viso - 30 282 987 eurai, 2015 m. – 30 844 849 eurai, o 2016 m. – 32 067 400 eurų; taigi nuo 2014 m. iki 2016 m. švietimui skirtos lėšos padidėjo beveik 6 procentais. Vilniaus rajono savivaldybė pagal mokinio krepšelio dydį yra 1-oje vietoje tarp Lietuvos rajoninių savivaldybių ir 6-oje vietoje visoje Lietuvoje - po didžiausių Lietuvos miestų.

**Mokinių/vaikų skaičius**

Nuo 2014-2015 iki 2016-2017 mokslo metų Vilniaus rajono savivaldybės švietimo įstaigose ugdomų pirmokų skaičius padidėjo beveik 14 procentų (2014-2015 m. m. – 676 pirmokai, 2015-2016 m. m. – 701, 2016-2017 m. m. – 768 pirmokai), nors bendras mokinių skaičius per šį laikotarpį visgi 1 procentu sumažėjo.

Nuo 2016 m. rugsėjo 1 d. įteisintas privalomas priešmokyklinis ugdymas, kuris pradedamas teikti vaikui, kai tais kalendoriniais metais jam sueina 6 metai. Vilniaus rajono savivaldybės švietimo įstaigose sudarytos visos sąlygos vykdyti priešmokyklinio ugdymo programą, atsižvelgiant į kiekvieno vaiko patirtį, galias, ugdymosi poreikius, užtikrinti optimalią vaiko raidą, padėti pasirengti mokytis pagal pradinio ugdymo programą. Todėl 2016-2017 m. m. Vilniaus rajono savivaldybės ikimokyklinio ugdymo įstaigose ir bendrojo ugdymo mokyklose atidarytos 5 papildomos priešmokyklinio ugdymo grupės (Maišiagalos Ldk Algirdo, Rudaminos ,,Ryto“ gimnazijose, Medininkų šv. Kazimiero vidurinėje ir Sužionių pagrindinėje mokyklose, Nemenčinės vaikų darželyje), ir dabar iš viso veikia 61 priešmokyklinio ugdymo grupė.


Taip pat nuo 2014-2015 iki 2016-2017 mokslo metų padidėjo ir ikimokyklinio ugdymo grupių skaičius - 7 grupėmis - todėl dabar rajono savivaldybės švietimo įstaigose veikia 105 grupės. Kiekvienais metais nepatekusių vaikų į ikimokyklinio ugdymo įstaigas mažėja, nors Vilniaus rajone nuolat didėja gyventojų skaičius, ypač seniūnijose, esančiose arčiausiai Vilniaus miesto ribų. Šiose seniūnijose įsikuria naujai atvykstančios jaunos šeimos su mažamečiais vaikais ir todėl jose esančiose ikimokyklinio ugdymo įstaigose vietų nuolat trūksta. 2016 m. rugsėjo 1 d. į Vilniaus rajono savivaldybės ikimokyklinį ugdymą teikiančias įstaigas nepateko 453 vaikai, tuo tarpu 2015 m. buvo nepatekę 582 vaikai. Sprendžiant šią problemą bendrojo ugdymo mokyklose atidaromos mišrios ikimokyklinio ir priešmokyklinio ugdymo grupės, statomos naujos bei rekonstruojamos-renovuojamos senos ikimokyklinio ugdymo įstaigos, kurių patalpose atidaromos naujos ikimokyklinio ugdymo grupės.

**Vilniaus rajono savivaldybės švietimo įstaigose ugdomų mokinių/vaikų skaičius pagal ugdymo programas:**

|  |  |  |  |  |  |  |
| --- | --- | --- | --- | --- | --- | --- |
| ***Ugdymo programa*** | ***2014-2015 m. m.*** | | ***2015-2016 m. m.*** | | ***2016-2017 m. m.*** | |
| *Grupių skaičius* | *Vaikų/mokinių skaičius* | *Grupių skaičius* | *Vaikų/mokinių skaičius* | *Grupių skaičius* | *Vaikų/mokinių skaičius* |
| *bendrojo ugdymo* |  | 7 622 |  | 7 581 |  | 7 541 |
| *priešmokyklinio ugdymo* | 55 | 589 | 56 | 709 | 61 | 689 |
| *ikimokyklinio ugdymo* | 98 | 2 098 | 104 | 2 156 | 105 | 2 137 |
| ***Iš viso:*** | **154** | **10 309** | **160** | **10 446** | **166** | **10 367** |

**Vilniaus rajono savivaldybės švietimo įstaigose ugdomų mokinių/vaikų skaičius pagal ugdymo kalbas:**

|  |  |  |  |  |  |  |  |
| --- | --- | --- | --- | --- | --- | --- | --- |
| ***Mokslo metai*** | ***Lietuvių*** | | ***Lenkų*** | | ***Rusų*** | | ***Iš viso:*** |
| Mokinių skaičius | % | Mokinių skaičius | % | Mokinių skaičius | % |  |
| ***2014-2015*** | 4 385 | 42,54 | 5 579 | 54,12 | 345 | 3,35 | **10 309** |
| ***2015-2016*** | 4 373 | 41,86 | 5 700 | 54,57 | 373 | 3,57 | **10 446** |
| ***2016-2017*** | 4 347 | 41,93 | 5 611 | 54,12 | 409 | 3,95 | **10 367** |



**Iš jų pagal priešmokyklinio ugdymo programą:**

|  |  |  |  |  |  |  |
| --- | --- | --- | --- | --- | --- | --- |
| ***Ugdymo kalba*** | ***2014-2015 m. m.*** | | ***2015-2016 m. m.*** | | ***2016-2017 m. m.*** | |
| *Grupių skaičius* | *Vaikų skaičius* | *Grupių skaičius* | *Vaikų skaičius* | *Grupių skaičius* | *Vaikų skaičius* |
| *Lietuvių* | 18 | 265 | 19 | 285 | 22 | 307 |
| *Lenkų* | 35 | 305 | 35 | 399 | 37 | 340 |
| *Rusų* | 2 | 19 | 2 | 25 | 2 | 42 |
| ***Iš viso:*** | **55** | **589** | **56** | **709** | **61** | **689** |

**Iš jų pagal ikimokyklinio ugdymo programą:**

|  |  |  |  |  |  |  |
| --- | --- | --- | --- | --- | --- | --- |
| ***Ugdymo kalba*** | ***2014-2015 m. m.*** | | ***2015-2016 m. m.*** | | ***2016-2017 m. m.*** | |
| *Grupių skaičius* | *Vaikų skaičius* | *Grupių skaičius* | *Vaikų skaičius* | *Grupių skaičius* | *Vaikų skaičius* |
| *Lietuvių* | 45 | 905 | 45 | 881 | 45 | 863 |
| *Lenkų* | 52 | 1 155 | 56 | 1 220 | 57 | 1 210 |
| *Rusų* | 1 | 38 | 3 | 55 | 3 | 64 |
| ***Iš viso:*** | **98** | **2 098** | **104** | **2 156** | **105** | **2 137** |

Be to, 860 mokinių ugdoma pagal vaikų neformaliojo švietimo programą savivaldybės neformaliojo vaikų švietimo 4-iose mokyklose (Pagirių, Nemenčinės muzikos, Rudaminos meno, Vilniaus rajono savivaldybės sporto mokyklose).

**I rajono švietimo prioritetas - Siekti geresnių mokinių mokymosi rezultatų**

Švietimo skyrius, įgyvendindamas pirmąjį ir svarbiausią rajono švietimo prioritetą - **siekti geresnių mokinių mokymosi rezultatų** – organizuoja olimpiadas, konkursus, festivalius, varžybas, mokinių ugdymo pasiekimų patikrinimą ir brandos egzaminus, rūpinasi mokinių pavėžėjimu, tikslingu socialinės paramos teikimu, mokytojų kvalifikacijos kėlimu, mokyklų ugdymo aplinkos gerinimu, kuris taip pat gali turėti įtakos mokinių mokymosi rezultatams.

**Pasiekimai**

Siekiant išryškinti talentingiausius rajono mokinius ir padėti atskleisti jų gabumus, 2016 m. Švietimo skyrius organizavo 89 rajonines olimpiadas, konkursus, festivalius, varžybas, kuriose dalyvavo 5782 rajono mokiniai bei buvo užtikrintas gabiausių mokinių dalyvavimas tarptautinėse ir respublikinėse olimpiadose, konkursuose, varžybose.

Įvairių mokomųjų dalykų regioninėse, respublikinėse (biologijos, dailės, geografijos, lenkų, lietuvių kalbos tautinių mažumų mokyklų, muzikos, užsienio (rusų)) ir tarptautinėse (muzikos) olimpiadose bei konkursuose Vilniaus rajono mokiniai dalyvavo sėkmingai - laimėtos prizinės vietos vienoje tarptautinėje ir 16-oje respublikinių olimpiadų bei konkursų. Pirmą kartą Vilniaus rajono savivaldybės istorijoje turime muzikos olimpiados visų etapų laimėtoją - tai Vilniaus rajono Nemenčinės Konstanto Parčevskio gimnazijos mokinys Julijan Germanovič, kuris tapo rajoninio etapo (I vieta), respublikinio etapo (III vieta) ir tarptautinio etapo (II vieta) laimėtoju.

Tarptautinėje olimpiadoje dalyvavo ir laimėjo prizinę vietą vienas mokinys (II vieta) (100 %); respublikinėse olimpiadose dalyvavo 50 mokinių ir iš jų 14 mokinių (28 %) laimėjo prizines vietas (trys II vietos; aštuonios III vietos, du padėkos raštai). Tarptautiniame konkurse 5 mokiniai pateko į 50-ką geriausių Lietuvoje; respublikiniuose konkursuose laimėtos 6 prizinės vietos, iš jų viena **I** vieta, bei du padėkos raštai.

Visi respublikinių ir tarptautinių olimpiadų bei konkursų laimėtojai apdovanoti mero padėkos raštais, o respublikinio etapo I-III vietų bei rajoninio etapo pirmųjų ir antrųjų vietų laimėtojai – vyresniųjų klasių mokiniai - apdovanoti kelione į Pasaulio jaunimo dienas Krokuvoje.

2016 m. Vilniaus rajono savivaldybės sporto mokyklosauklėtiniai dalyvavo įvairiose **tarptautinėse varžybose**, kurios vyko Latvijoje, Estijoje bei Lenkijoje, ir iš viso iškovojo 2**1 aukso, 16 sidabro ir 12 bronzos** medalių. Lietuvos Respublikos čempionatuose, pirmenybėse ir **respublikinėse varžybose** sporto mokyklos auklėtiniai iškovojo **68 aukso, 37 sidabro ir 34 bronzos** medalius. Septyniolika sporto mokyklos auklėtinių yra pakviesti į Lietuvos suaugusiųjų, jaunimo ar jaunių biatlono, slidinėjimo, lengvosios atletikos, šaudymo ir žolės riedulio rinktines.

Vilniaus rajono meno ir muzikos mokyklų solistai, pianistai, kanklininkai, fleitistai, ansambliai, chorai, akordeonų orkestras, styginių ir pučiamųjų instrumentų ansambliai dalyvavo tarptautiniuose, respublikiniuose, regioniniuose konkursuose, festivaliuose, kuriuose Nemenčinės muzikos mokyklos mokiniai pelnė **14 laureatų** bei **20 diplomantų** vardų, Pagirių muzikos mokyklos mokiniai pelnė **3 laureatų** ir **20 diplomantų** vardus, Rudaminos meno mokyklos ugdytiniai - **10 laureatų** ir **16 diplomantų** vardų.

Lietuvos vaikų ir moksleivių televizijos konkurso „Dainų dainelė“ zoniniame etape, kuris vyko 2016 m. sausio 12 d. Šalčininkų Lietuvos 1000-mečio gimnazijoje, Vilniaus rajoną atstovavo 10 atlikėjų (solistai ir vokaliniai ansambliai) ir 9 iš jų laimėjo zoniniame etape.

2016 m. liepos mėn. Vilniuje vyko 8-oji Lietuvos moksleivių dainų šventė „Tu mums viena“, kurioje Vilniaus rajoną atstovavo 152 jaunieji atlikėjai iš Nemenčinės, Pagirių muzikos, Rudaminos meno mokyklų, Nemenčinės Gedimino ir Rudaminos „Ryto“ gimnazijų.

**Egzaminai**

Brandos egzaminai ir pagrindinio ugdymo pasiekimų patikrinimas – rodikliai, atspindintys minėto švietimo prioriteto įgyvendinimo rezultatus.

Švietimo skyrius, vykdydamas savo funkcijas, sudaro egzaminų vykdymo ir vertinimo centrus bei prižiūri sklandų egzaminų vykdymą.

Šiais metais brandos egzaminus laikė **696** (2014 m. – 744, 2015 m. – 725) mokiniai iš visų Vilniaus rajono savivaldybės teritorijoje esančių švietimo įstaigų, iš jų **554** Vilniaus rajono savivaldybės mokyklų dvyliktokai (2014 m. – 577, 2015 metais – 549).

Šiais metais brandos egzaminus laikė **696**, iš jų **554** Vilniaus rajono savivaldybės mokyklų dvyliktokai:

|  |  |  |
| --- | --- | --- |
| Metai | Kandidatai | |
| Vilniaus rajono švietimo įstaigos | Vilniaus rajono savivaldybės mokyklos |
| 2016 | 696 | 554 |
| 2015 | 744 | 577 |
| 2014 | 725 | 549 |

Daugiausia savivaldybės mokyklų abiturientų laikė šiuos valstybinius brandos egzaminus (toliau - VBE):

lietuvių kalba ir literatūra – 301 (54,3 %), matematika – 279 (50,0% ), užsienio kalba (rusų) – 264 (47,6 %), užsienio kalba (anglų) – 256 (46,0 %).

Palyginus su praėjusiais metais daugiau abiturientų pasirinko laikyti užsienio (anglų) kalbos VBE – 256 mokiniai (t.y. 46,0 %, 2015 m. – 40,6 %), matematikos VBE – 279 mokiniai (t.y. 50,0 %, 2015 m. – 34,2 %) bei lietuvių kalbos ir literatūros VBE – 301 (t.y. 54,3 %, 2015 m. – 52,3 %). Vilniaus rajono savivaldybės mokyklų abiturientai 2016 metais 100 proc. išlaikė chemijos, geografijos, užsienio (rusų, vokiečių) kalbų VBE, o geriau negu visos Lietuvos abiturientai išlaikė užsienio (anglų) kalbos (t. y. 99,2 %), biologijos (t. y. 98,5 %), istorijos (t. y. 98,3 %), informacinių technologijų (t. y. 93,3 %), matematikos (t. y. 90,3 %) VBE, bet blogiau fizikos bei lietuvių kalbos ir literatūros VBE.

Geriausiai Vilniaus rajono savivaldybės mokyklų abiturientams sekėsi laikyti užsienio kalbos (rusų) VBE – net 31 abiturientas gavo maksimalius 100 balų įvertinimus (iš Avižienių gimnazijos – 2 mokiniai, Bezdonių Julijaus Slovackio – 1, Egliškių šv. Jono Bosko – 1, Juodšilių šv. Uršulės Leduchovskos – 1, Maišiagalos kun. Juzefo Obrembskio – 1, Marijampolio Meilės Lukšienės – 2, Mickūnų – 2, Nemenčinės Konstanto Parčevskio – 8, Nemėžio šv. Rapolo Kalinausko – 5, Rudaminos Ferdinando Ruščico – 3, Rudaminos ,,Ryto“ – 2, Rukainių gimnazijos - 1, Medininkų šv. Kazimiero vidurinės mokyklos – 2). Vienas abiturientas iš Nemenčinės Gedimino gimnazijos 100 balų įvertinimą gavo iš lietuvių kalbos ir literatūros valstybinio brandos egzamino. Be to, brandos atestatą su pagyrimu gavo taip pat vienas Nemenčinės Gedimino gimnazijos abiturientas.

Lietuvių kalbos ir literatūros mokyklinį brandos egzaminą Vilniaus rajono savivaldybės mokyklų mokiniai išlaikė geriau (t.y. 92,1%) nei respublikoje (t.y. 90,8 %). Per pakartotinę sesiją lietuvių kalbos ir literatūros mokyklinį brandos egzaminą laikė 62 mokiniai, bet iš jų 4 mokiniai neišlaikė.

Gimtųjų lenkų ir rusų kalbų mokyklinį brandos egzaminą laikė ir išlaikė 100 proc. savivaldybės mokyklų mokinių.

Nors šie rodikliai liudija apie gana aukštą savivaldybės mokyklų ugdymo kokybę, tačiau kitais mokslo metais savivaldybės mokyklos turėtų siekti dar geresnių mokymosi rezultatų, kad mažėtų mokinių, neišlaikiusių brandos egzaminų, skaičius.

**Pagrindinio ugdymo pasiekimų patikrinime (toliau – PUPP)** dalyvavo **678** Vilniaus rajono savivaldybės mokyklų mokiniai. 2016 metais jie geriau negu visos Lietuvos dešimtokai išlaikė **matematikos** PUPP (vidurkis Lietuvoje – 5,76, o savivaldybėje – **5,92**), ), tačiau savivaldybės mokyklų lietuvių gimtosios ir lietuvių valstybinės, lenkų ir rusų gimtųjų kalbų PUPP rezultatai blogesni nei respublikoje, nes žema dalies mokinių motyvacija, menkas tėvų dalyvavimas mokinių ugdyme. Todėl vienu iš 2016-2017 m. m. veiklos prioritetų yra gimtųjų ir valstybinės kalbų ugdymo kokybės gerinimas rajono švietimo įstaigose: mokytojai skatinami kelti profesinę kvalifikaciją, organizuojami seminarai, vykdoma priežiūra.

Todėl 2016-2017 m. m. rajono savivaldybės švietimo įstaigose turėtų būti teikiamas prioritetas gimtųjų bei valstybinės kalbos ugdymo kokybei gerinti.

Aukščiausi **matematikos** PUPP rezultatai rajone yra Kalvelių Stanislavo Moniuškos gimnazijoje (vidurkis - 8,0), Dūkštų (8,0) ir Pakenės Česlovo Milošo (8,0) pagrindinėse mokyklose bei Visalaukės mokykloje – daugiafunkciame centre (8,0).

**Lietuvių valstybinės kalbos** PUPP rezultatai geresni nei respublikoje **(6,7)** yra Maišiagalos kun. Juzefo Obrembskio (8,0), Avižienių (7,88) gimnazijose, Pakenės Česlovo Milošo (7,83), Dūkštų (7,57) pagrindinėse mokyklose, Bezdonių Julijaus Slovackio (7,5) gimnazijoje, Sudervės Marijano Zdziechovskio (7,43), Riešės šv. Faustinos Kovalskos (7,4) pagrindinėse mokyklose, Kalvelių Stanislavo Moniuškos (7,3) gimnazijoje, Visalaukės mokykloje – daugiafunkciame centre (7,2), Nemenčinės Konstanto Parčevskio (7,02) gimnazijoje, Kyviškių (7,0) pagrindinėje mokykloje ir Rukainių (6,8) gimnazijoje.

**Lietuvių gimtosios kalbos** PUPP rezultatai geresni nei respublikoje šiose Vilniaus rajono mokyklose:

|  |  |  |
| --- | --- | --- |
| Mokykla | **Lietuvių gimtosios kalbos** PUPP rezultatai | |
| **Rajone** | **Respublikoje** |
| Nemėžio šv. Rapolo Kalinausko gimnazija | 6,86 | **6,54** |
| Pagirių gimnazija | 6,61 |
| Maišiagalos Lietuvos didžiojo kunigaikščio Algirdo gimnazija | 6,55 |

**Lenkų gimtosios kalbos** PUPP rezultatai aukštesni nei respublikoje **(7,32)** yra Kalvelių Stanislavo Moniuškos (9,3), Bezdonių Julijaus Slovackio (8,33), Avižienių (8,13), Maišiagalos kun. Juzefo Obrembskio (8,13), Nemenčinės Konstanto Parčevskio (8,0) gimnazijose, Dūkštų (8,0), Sudervės Mariano Zdziechovskio (8,0), Eitminiškių (7,63), Čekoniškių (7,6) pagrindinėse mokyklose ir Visalaukės (8,0) bei Mostiškių (7,4) mokyklose – daugiafunkciuose centruose.

**Rusų gimtosios kalbos** PUPP rezultatai geresni nei respublikoje **(7,37)** yra tik Rudaminos Ferdinando Ruščico gimnazijoje (7,56).

Vilniaus rajono savivaldybės pagrindinių mokyklų PUPP rezultatų vidurkis, išskyrus lietuvių ir lenkų gimtųjų kalbų, geresnis nei gimnazijų ir aukštesnis nei respublikos, o blogiausi rajone vidurinių mokyklų PUPP rezultatai.


**Įstojimas**

Pagal savivaldybės švietimo įstaigų pateiktus duomenis 2016 m. į universitetus ir kolegijas įstojo **311** Vilniaus rajono švietimo įstaigų abiturientų, tai yra 57 **% (**2015 m. - 61 %; 2014 m. - 61 %; 2013 m. - 58 %). Į universitetus šiemet įstojo **33 %** abiturientų (2015 m. - 33 %; 2014 m. - 33 %; 2013 m. - 31 %), į kolegijas įstojo **24 %** abiturientų (2015 m. - 28 %; 2014 m. - 28 %; 2013 m. - 27 %).

Populiariausios įstaigos, kuriose Vilniaus rajono abiturientai šiais metais pasirinko studijuoti, yra – Vilniaus Gedimino technikos universitetas, Vilniaus universitetas, Vilniaus kolegija, Vilniaus technologijų ir dizaino kolegija, Lietuvos sporto universitetas, Lietuvos sveikatos mokslų universitetas, Kauno technologijų universitetas, Lietuvos edukologijos universitetas, Mykolo Romerio universitetas bei Balstogės universiteto Vilniaus filialas.

Duomenys rodo, kad populiariausios studijų sritys išlieka inžinerinės studijos. Dauguma abiturientų studijuos šias specialybes: finansų inžinerija, transporto inžinerija, informacinių sistemų inžinerija, statybų inžinerija, bioinžinerija, mechanikos inžinerija, elektronikos inžinerija, biomechanika, kūrybinės industrijos, pramogų industrijos, renginių inžinerija, verslo logistika, pastatų energetika, multimedija ir kompiuterinis dizainas.

2016 m. geriausiai į **aukštąsias mokyklas** įstojo šių švietimo įstaigų abiturientai: Rudaminos ,,Ryto“ gimnazija (85 %), Nemenčinės Gedimino gimnazija (71 %), Nemenčinės Konstanto Parčevskio gimnazija (70 %), Rudaminos Ferdinando Ruščico gimnazija (67 %), Nemėžio šv. Rapolo Kalinausko gimnazija (67 %), Valčiūnų vidurinė mokykla (67 %), Kalvelių ,,Aušros“ gimnazija (63 %), Juodšilių šv. Uršulės Leduchovskos gimnazija (58 %), Buivydžių gimnazija (56 %), Pagirių gimnazija (55 %).



2016 m. **12** Vilniaus rajono abiturientų įstojo į aukštąsias mokyklas užsienyje, kas sudaro 2 **%** (2 - Didžiojoje Britanijoje, 10 - Lenkijoje).

Abiturientų, įstojusių į profesines mokyklas ir profesinio mokymo rengimo centrus, skaičius šiemet sudarė 19 **%,** išlieka panašus kaip ir ankstesniais metais: 2015 m. į profesines mokyklas įstojo 20 **%,** 2014 m. - **19 %,** 2013 m. - 2**1 %** abiturientų.

Abiturientų, kurie po mokyklos baigimo niekur neįstojo, nes pasirinko darbinę veiklą arba išvažiavo į užsienį, skaičius išlieka panašus kasmet. 2016 m. metais tokių abiturientų Vilniaus rajone buvo 120, kas sudarė 24 % visų abiturientų (2015 m. – 19 %, 2014 m. - 20 %, 2013 m. - 21 %).

**Mokinių pavėžėjimas**

Gerai organizuotas mokinių, gyvenančių toliau nei 3 km nuo mokyklos, pavėžėjimas į mokyklas taip pat prisideda prie mokinių geresnių mokymosi rezultatų siekimo. Vilniaus rajono savivaldybės švietimo įstaigos mokinių pavėžėjimui šiuo metu jau turi iš viso 36 mokyklinius autobusus, iš jų: 14 geltonųjų ir 22 kitus mokyklinius autobusus, 14 iš jų įsigyta Savivaldybės lėšomis.

2016 m. Savivaldybės lėšomis įsigyti 7 mokykliniai autobusai, kurie skirti Lavoriškių Stepono Batoro, Maišiagalos kun. Juzefo Obrembskio gimnazijoms, Zujūnų vidurinei, Eitminiškių, Pakenės Česlovo Milošo ir Rakonių pagrindinėms mokykloms bei Mostiškių mokyklai-daugiafunkciui centrui. Be to, Lenkijos Respublikos užsienio reikalų ministerijos lėšomis 2016 m. mokyklinius autobusus įsigijo 4 savivaldybės mokyklos, tai Kalvelių Stanislavo Moniuškos ir Paberžės šv. Stanislavo Kostkos gimnazijos bei Medininkų šv. Kazimiero vidurinė ir Kyviškių pagrindinė mokyklos. Taip pat šiemet Lietuvos Respublikos švietimo ir mokslo ministerija skyrė dar vieną geltonąjį autobusiuką Nemenčinės Konstanto Parčevskio gimnazijai.

Tad iš viso mokyklinius autobusus jau turi **81 proc.** savivaldybės gimnazijų, vidurinių ir pagrindinių mokyklų, o tai sudaro geresnes galimybes mokiniams ne tik važiuoti į mokyklas, bet ir vykti dalyvauti įvairiose olimpiadose, konkursuose, festivaliuose, varžybose bei kituose renginiuose, kurie ypač skatina mokinių geresnių mokymosi rezultatų siekimą. Remiantis Švietimo valdymo informacinėje sistemoje pateiktais duomenimis Vilniaus rajono savivaldybė pirmauja tarp visų Lietuvos rajoninių savivaldybių kaip daugiausiai mokyklinių autobusų turinti savivaldybė.

Augant mokyklinių autobusų skaičiui savivaldybės mokyklose kasmet daugėja jais pavežamų mokinių skaičius: 2014-2015 m. m. iki mokyklos ir atgal mokykliniais autobusais buvo vežami 709 mokiniai, 2015-2016 m. m. - 969 mokiniai, o 2016-2017 m. m. mokykliniais autobusais į mokyklą vyksta jau 1227 mokiniai.

Iš viso 2016 metais mokinių pavėžėjimui buvo panaudota beveik 720 tūkst. eurų ir buvo pavežami 3865 mokiniai maršrutiniais ir specialiaisiais reisais, privačiu (tėvų, globėjų) transportu bei mokykliniais autobusais, iš jų: 524 mokiniai iš Švietimo ir mokslo ministerijai priklausančių valstybinių mokyklų. Be to, kasmet vis daugiau pavežama neįgaliųjų vaikų: 2013-2014 m. m. – 19, 2014-2015 m. m. – 26, 2015-2016 m. m. – 35, o 2016-2017 m. m. – 36 neįgalieji vaikai.

**Socialinė parama mokiniams**

Socialinė parama mokiniams – nemokami pietūs mokykloje, nemokamas maitinimas vasaros atostogų metu mokyklose organizuojamose dieninėse vasaros poilsio stovyklose ir parama mokinio reikmenims įsigyti. Mokiniai turi teisę į socialinę paramą, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui per mėnesį yra mažesnės kaip 1,5 valstybės remiamų pajamų dydžio.

Tikslingai teikiama socialinė parama mokiniams iš socialiai remtinų šeimų padeda užtikrinti šių mokinių geresnį mokyklos lankomumą bei geresnius mokymosi rezultatus. Švietimo skyrius, vadovaudamasis Vilniaus rajono savivaldybės tarybos 2014-08-29 sprendimu Nr. T3-301 patvirtintu Socialinės paramos mokiniams organizavimo ir teikimo tvarkos aprašu, koordinuoja mokinių nemokamą maitinimą, kontroliuoja, kaip rajono savivaldybės švietimo įstaigos laikosi minėto tvarkos aprašo.

Pastebima, kad Vilniaus rajono savivaldybės švietimo įstaigose kasmet mažėja vaikų, gaunančių socialinę paramą, skaičius. Jeigu 2013-2014 m. m. socialinė parama skirta 3819 vaikų, 2014-2015 m. m. – 3282 vaikams, tai 2015-2016 m. m. – 2935 vaikams. Mažėjimo tendencija gali būti susijusi su minimalios algos augimu, nedarbo lygio mažėjimu. Mažėjant vaikų skaičiui, mažėja ir socialinei paramai už įsigytus produktus (nemokamą maitinimą) skiriamų lėšų. Jei 2014 m. nemokamam maitinimui buvo skirta 729 tūkst. eurų, 2015 m. – 605 tūkst. eurų, tai 2016 m. – tik 501,9 tūkst. eurų.

**II rajono švietimo prioritetas - Stiprinti ugdymo individualizavimą,**

**laiku suteikti mokiniui mokymosi pagalbą**

Įgyvendinant antrąjį rajono švietimo prioritetą - **stiprinti ugdymo individualizavimą, laiku suteikti mokiniui mokymosi pagalbą –** Švietimo skyrius koordinuoja logopedų, specialiųjų, socialinių pedagogų ir psichologų veiklą, savivaldybėje veikia Vilniaus rajono pedagoginė psichologinė tarnyba, steigiami nauji logopedų, psichologų, socialinių, specialiųjų pedagogų bei mokytojų padėjėjų etatai ugdymosi pagalbai teikti specialiųjų ugdymosi poreikių mokiniams. Be to, savivaldybėje dirba Vaiko gerovės komisija, kurios pagrindinis uždavinys - padėti vaikui ugdytis teigiamus gyvenimo įgūdžius, sudaryti palankias ugdymo(si) sąlygas atsižvelgiant į vaiko individualias savybes. Taip pat Švietimo skyrius skatina mokyklas dalyvauti ankstyvosios prevencijos, socialinių įgūdžių ugdymo bei mokyklos nelankymo, saugaus elgesio kelyje, tolerancijos, alkoholio, tabako ir kitų psichiką veikiančių medžiagų vartojimo prevencinėje ir mokyklų partnerysčių, aktyvaus laisvalaikio, bendruomeniškumo projektinėje veikloje, koordinuoja vaikų vasaros poilsio organizavimą, pilietinį ir etninį ugdymą, jaunimo reikalus. Mokiniai dalyvauja mokykliniuose, rajoniniuose ir tarptautiniuose projektuose.

**Specialiųjų ugdymosi poreikių mokinių ugdymas**

Specialiųjų ugdymosi poreikių mokinių skaičius kasmet auga. 2014-2015 m. m. Vilniaus rajono savivaldybės bendrojo ugdymo mokyklose ugdėsi **308** mokiniai, turintys specialiųjų ugdymosi poreikių, iš kurių: 10 mokinių, turinčių labai didelių poreikių, 104 - didelių poreikių, 181 - vidutinių poreikių, 13 - nedidelių poreikių, kurie sudarė 4,0 proc. visų mokinių skaičiaus; 2015-2016 m. m. Vilniaus rajono savivaldybės bendrojo ugdymo mokyklose ugdėsi **375** mokiniai, turintys specialiųjų ugdymosi poreikių, iš kurių: 12 mokinių, turinčių labai didelių poreikių, 117 - didelių poreikių, 232 - vidutinių poreikių, 14 - nedidelių poreikių, kurie sudarė 4,6 proc. visų mokinių skaičiaus; 2016-2017 m. m. bendrojo ugdymo mokyklose ugdosi **430** specialiųjų ugdymosi poreikių mokinių, iš kurių: 16 mokinių, turinčių labai didelių poreikių, 117 - didelių poreikių, 250 - vidutinių poreikių, 47 - nedidelių poreikių, kurie sudaro 5,6 proc. visų mokinių skaičiaus.

Savivaldybės švietimo įstaigose 2014-2015 m. m. dirbo 58 pagalbos mokiniui specialistai, 2015-2016 m. m. dirbo 56 pagalbos mokiniui specialistai, o 2016-2017 m. m. – 59, beveik visose mokyklose jau įsteigti mokytojų padėjėjų etatai, mokiniams teikiama visapusiška ugdymosi pagalba. Šiais mokslo metais specialiųjų ugdymosi poreikių mokinių skaičius, tenkantis vienam švietimo pagalbos specialistui, yra 7,2.

**Vaiko gerovės komisija**

2016 m. įvyko 15 Vaiko gerovės komisijos posėdžių, kurių metu svarstytas 41 klausimas dėl vaiko minimalios ir vidutinės priežiūros skyrimo, pratęsimo, pakeitimo ar panaikinimo bei vidutinės priežiūros priemonių vykdymo. Tarpusavyje suderintos minimalios priežiūros priemonės taikytos 19 rajono vaikų, 1 vaikui pratęstas vidutinės priežiūros vykdymo terminas ir pakeistas vidutinės priežiūros priemonę vykdantis asmuo, 2 vaikams skirta vidutinės priežiūros priemonė, ir dar 3 vaikams buvo nutarta skirti vidutinės priežiūros priemones. Bendradarbiaujant su socialiniais partneriais, vaikams skiriama visapusiška, tikslinga pagalba, padedanti formuoti tinkamą vaikų elgesį ir sudaryti palankias ugdymo(si) sąlygas.

2016 m. I pusmetį vaikų, kuriems skirta minimali ar vidutinė priežiūros priemonė, skaičius, palyginus su 2015 metų I pusmečiu, išlieka panašus. Tačiau 2016 m. II pusmetį vaikų, kuriems skirta bei pratęsta minimali ar vidutinė priežiūros priemonė, skaičius, palyginus su 2016 m. I pusmečiu, auga.

**Prevencija**

Vilniaus rajono savivaldybės švietimo įstaigose vykdomos įvairios ankstyvosios prevencijos, socialinių įgūdžių ugdymo bei mokyklos nelankymo, alkoholio, tabako ir kitų psichiką veikiančių medžiagų vartojimo prevencinės programos. Taip pat dauguma švietimo įstaigų dalyvauja tokiose tęstinėse ankstyvosios smurto ir patyčių prevencijos programose kaip „Zipio draugai“, „Obuolio draugai“ bei „Įveikiame kartu“.

Pagirių gimnazijoje ir Sudervės Mariano Zdziechovskio pagrindinėje mokykloje pradėta įgyvendinti viena žinomiausių patyčių prevencijos programų „Olweus“. Maišiagalos Lietuvos didžiojo kunigaikščio Algirdo gimnazija prisidėjo prie OPKUS programos (OLWEUS programos kokybės užtikrinimo sistema) vykdymo. Paberžės ,,Verdenės“ gimnazija pradėjo vykdyti programą „Paauglystės kryžkelės“ (Lions Quest gyvenimo įgūdžių ugdymo 5-8 klasių mokiniams skirta programa).

Kaip ir kiekvienais metais Vilniaus rajono savivaldybės ugdymo įstaigos kovo pabaigoje prisidėjo prie „Vaikų linijos“ inicijuotos ,,Veiksmo savaitės BE PATYČIŲ“. Veiksmo savaitės metu buvo rengiami seminarai, užsiėmimai ir renginiai, orientuoti į patyčių prevenciją, dalintasi gerumo ir patyčių mažinimo idėjomis, skatintas draugiškumas, tolerancija bei pagarba vienas kitam. Tačiau prevencinėse programose ir projektuose mokykloms vertėtų dalyvauti dar aktyviau, nes pagal įsivertinimo duomenis klasių mikroklimatas yra viena iš tobulintinų mokyklose sričių.

**Projektinė veikla**

Vilniaus rajono savivaldybės švietimo įstaigos aktyviai dalyvauja tarptautiniuose mokyklų partnerysčių projektuose ,,Comenius“, ,,eTwinning“ bei ,,Nordplus“.

Maišiagalos Lietuvos didžiojo kunigaikščio Algirdo gimnazija dalyvauja Erasmus+ tarptautiniame strateginiame partnerystės projekte „Education Material Planning, Strategy and Tools for CLIL Education“ bei Lietuvos – Lenkijos jaunimo mainų fondo projekte „Šešėlių teatras ĮKVĖPK IR JUOKIS LINKSMAI“, kurio tikslas yra skatinti šalių kultūrinį bendradarbiavimą, pakantumą, supratimą ir pripažinimą bei keitimąsi gerąja patirtimi.

Vilniaus rajono savivaldybės sporto mokykla dalyvauja vietos projekte „Aktyvaus laisvalaikio leidimo formų, susijusių su sveikatingumu, užsiėmimų organizavimas Mostiškių kaime“, finansuojamame iš Europos Sąjungos ir Lietuvos Respublikos lėšų.

Kadangi 2015-2016 mokslo metai Švietimo ir mokslo ministerijos buvo paskelbti Mokyklos bendruomenės metais, 6 rajono savivaldybės švietimo įstaigos (Kalvelių „Aušros“, Maišiagalos Lietuvos didžiojo kunigaikščio Algirdo, Marijampolio Meilės Lukšienės, Pagirių gimnazijos, Riešės šv. Faustinos Kovalskos pagrindinė mokykla ir Nemėžio vaikų lopšelis-darželis) dalyvavo ministerijos inicijuotame Mokyklos bendruomenės metų konkurse, skatinančiame mokinių, mokytojų ir tėvų bendradarbiavimą. **Kalvelių „Aušros“ gimnazijos** projektas „Tradicijų pynė“ respublikoje laimėjo **II** vietą.

Projektai kaip vienas iš mokymosi metodų padeda išmokti praktiškai naudotis žiniomis, skatina mokinius mokymąsi sieti su tikrove, ieškoti sąsajų tarp daiktų ir reiškinių, pratintis dirbti grupėje kartu su kitais, sprendžiant vieną visiems aktualią problemą.

**Vaikų vasaros poilsio organizavimas**

Vilniaus rajono savivaldybės administracija kasmet finansuoja vaikų ir jaunimo socializacijos programas per viešai skelbiamą Vaikų ir jaunimo socializacijos programų rėmimo konkursą. 2016 metais vaikų ir jaunimo socializacijai vasaros atostogų metu gauta 41 paraiška iš 34 bendrojo ugdymo įstaigų, 2 neformaliojo švietimo įstaigų bei 5 visuomeninių organizacijų. Dieninėse, išvažiuojamosiose, sporto bei meno stovyklose šiais metais iš viso dalyvavo beveik 1300 Vilniaus rajono savivaldybės vaikų ir jaunuolių. Šių programų finansavimui skirta 17 687,56 eurai.

Lenkijos Respublikos fondo ,,Pagalba lenkams Rytuose“ („Pomoc Polakom na Wschodzie“) kvietimu 94 Vilniaus rajono švietimo įstaigų lenkų ugdomąja kalba mokiniai vasaros atostogų metu turėjo galimybę poilsiauti Zakopanėje (Zakopane) ir Kretovinuose (Kretowiny) Lenkijoje.

Vilniaus rajono savivaldybės administracija iš dalies finansavo ir rajono savivaldybės mokyklų išvykas į tarptautines varžybas bei stovyklas.

**Pilietinis ir etninis ugdymas**

Siekiant stiprinti mokinių **pilietinį** **ugdymą** rajono švietimo įstaigose vyko Lietuvos valstybinių švenčių minėjimo mokykliniai bei rajoniniai renginiai, buvo organizuojamos parodos, konkursai bei pilietinės akcijos.

Prie pilietinio ugdymo stiprinimo prisidėjo Vilniaus rajono savivaldybės švietimo įstaigose sausio 13-ąją vykę renginiai, skirti Laisvės gynėjų dienai paminėti. Rukainių gimnazija organizavo rajoninį Lietuvos valstybės atkūrimo dienos minėjimą, o Zujūnų vidurinėje mokykloje vyko rajoninis renginys, skirtas Lietuvos Nepriklausomybės atkūrimo dienai paminėti. Rugsėjo 27 d. Vilniaus rajono švietimo įstaigos dalyvavo Konstitucijos egzamine.

Vilniaus rajono savivaldybės mokyklų istorijos mokytojų metodinis būrelis, ruošdamasis Vasario 16-osios Lietuvos nepriklausomybės akto paskelbimo 100-osioms metinėms, organizavo istorinį vaizdo klipo konkursą „Aš myliu Lietuvą“.

Stiprinant mokinių **tautines** vertybes ir tradicijų puoselėjimą Vilniaus rajono savivaldybės švietimo įstaigose lenkų ugdomąja kalba vyko įvairūs renginiai, skirti Lenkijos Nepriklausomybės dienai, bei rajoninis renginys Rudaminos Ferdinando Ruščico gimnazijoje. Minint Gegužės 3-osios Konstitucijos dieną savo mastu išsiskyrė tarptautinis bėgimas Nemenčinėje. Taip pat gera tradicija tapo Lenkų kalbos savaitės organizavimas. Minint 2016 metais paskelbtus **Vietos bendruomenių** metus, stiprinant bendruomeniškumo jausmą, puoselėjant lokalinį patriotizmą tarp jaunų žmonių kiekvienoje Vilniaus rajono savivaldybės švietimo įstaigoje vyko įvairūs renginiai, tokie kaip „Motinos diena“, ,,Senelių diena“, ,,Šeimos diena“ ir pan.

Jauniesiems Lietuvos piliečiams taip pat svarbus tapatumo jausmas su visa Lietuvos visuomene. Būtent socialinės atsakomybės ugdymui kaip ir visoje Lietuvoje Vilniaus rajone vyko akcijos, kuriose mokyklos aktyviai dalyvavo („Darom-2016“ ir kt.).

O daugiakultūriškumą ir europinių bei krikščioniškų tradicijų ir vertybių puoselėjimą skatina visose mokyklose rugsėjo mėn. organizuojama Europos kalbų diena.

Kadangi 2016 metai Lietuvoje taip pat paskelbti **Bibliotekų** bei **Prezidento Kazio Griniaus** metais, mokyklose jiems irgi organizuojami įvairūs renginiai bei parodos, o mokyklų bibliotekose vyko Bibliotekų metams skirta pilietinė akcija ,,Mano nuveikti darbai bibliotekoje“.

Be to, 2016 m. **Šventiesiems Gailestingumo** metams rajone buvo skirta edukacinė programa mokiniams „Šv. Faustinos bei pal. kun. Mykolo Sopočkos takais Vilniuje ir Vilniaus krašte“, religinės bei kūrybos konkursai „Stiprus tas, kuris pasitiki Dievo gailestingumu“, „Padedu kitiems, turiu vaizduotę gailestingumui”, 4-oji Vilniaus rajono piligriminė kelionė kun. Juzefo Obrembskio pėdsakais, **42** jaunų žmonių dalyvavimas Pasaulio jaunimo dienose Krokuvoje bei kiti renginiai.

**Jaunimo reikalų koordinavimas**

Vilniaus rajono savivaldybėje formuoti ir įgyvendinti jaunimo politiką padeda jaunimo reikalų koordinatorius ir Vilniaus rajono jaunimo reikalų taryba. Šiais metais prioritetas teiktas niekur nedirbančio, nesimokančio ir mokymuose nedalyvaujančio 15-19 metų jaunimo užimtumo problemai spręsti, todėl bendradarbiaujant su Vilniaus teritorinės darbo biržos Vilniaus rajono skyriumi, Jaunimo reikalų departamentu prie SADM, Jaunimo garantijų iniciatyvos koordinatoriais (iš Karvio šv. Juozapo parapijos atviros jaunimo erdvės „kitOks kaimas“ bei VšĮ „Projektų valdymo ir mokymo centro“) buvo organizuoti informaciniai seminarai, skirti pristatyti Lietuvoje įgyvendinamą Jaunimo garantijų iniciatyvos projektą „Atrask save“ ir jo siūlomas jaunimo aktyvumo skatinimo priemones, bei renkama informacija apie potencialius projekto dalyvius. Šiais seminarais siekiama jaunimui suteikti kuo optimalesnę švietėjišką pagalbą jam integruojantis į darbo rinką.

2016 metais įvyko 2 Vilniaus rajono jaunimo reikalų tarybos posėdžiai, kurių metu aptartos Vilniaus rajono jaunimo reikalų tarybos veiklos sritys šiais metais, sudarytas veiklos planas. Į posėdžius kviečiami įvairių sričių specialistai (švietimo, investicijų, socialinių reikalų), bendradarbiaujama su Vilniaus teritorinės darbo biržos Vilniaus rajono skyriumi, VšĮ „Versli Lietuva“, jaunimo organizacijomis, siekiant išskirti problemiškiausias sritis ir pagal tai numatyti jaunimo politikos prioritetus bei priemones.

Siekiant skatinti ir stiprinti patriotinį bei katalikišką jaunimo ugdymą bei atsižvelgiant į tai, kad nuo 2015 m. gruodžio 8 d. iki 2016 lapkričio 30 d. visame pasaulyje švenčiami Gailestingumo metai, kuriuos paskelbė popiežius Pranciškus, kartu su Vilniaus arkivyskupija organizuotas renginių ciklas, orientuotas į Vilniaus rajono žmones, o ypač - jaunimą. Renginių ciklą vainikavo geriausių Vilniaus rajono mokinių – konkursų ir olimpiadų laureatų - kelionė kartu su rajono mere Marija Rekst į Pasaulio jaunimo dienas liepos mėn. Krokuvoje, Lenkijoje.

**III rajono švietimo prioritetas - Siekti, kad didėtų mokinių, dalyvaujančių pagal neformaliojo vaikų švietimo programas, skaičius**

**Neformalusis švietimas**

Siekiant sudaryti sąlygas mokinių kūrybiškumo bei saviraiškos poreikiams tenkinti, paskatinti mokinių popamokinį užimtumą, bendrojo ugdymo švietimo įstaigų mokiniams sudaryta galimybė neatlygintinai rinktis papildomas dailės, kalbų, sporto, šokių, techninės kūrybos, sveikos gyvensenos, pilietiškumo, socialinio ugdymo ir kitas programas. Todėl 2015-2016 m. m. vienas iš rajono švietimo prioritetų buvo siekti, kad didėtų mokinių, dalyvaujančių pagal neformaliojo vaikų švietimo (toliau – NVŠ) programas, skaičius.

Jei 2015 m. II pusmetį NVŠ programas lankė 471 rajono mokinys ir veikė **11** programų, tai 2016 m. I pusmetį mokinių, dalyvaujančių neformaliojo vaikų švietimo krepšelio lėšomis finansuojamose programose, skaičius padidėjo beveik 3 kartus ir iš viso dalyvavo 1313 mokinių. 2016 m. I pusmetį **27** neformaliojo vaikų švietimo programos vyko 22 Vilniaus rajono savivaldybės švietimo ir kultūros įstaigose (12 gimnazijų, 5 pagrindinėse, 1 pradinėje, 1 mokykloje-darželyje, 1 vaikų darželyje, Vilniaus rajono pedagoginėje psichologinėje tarnyboje ir Nemenčinės daugiafunkciame kultūros centre) bei 4 kitose valstybinėse ir nevalstybinėse Vilniaus rajono įstaigose. Didžiausia neformaliojo vaikų švietimo programų pasiūla galėjo džiaugtis Kalvelių ir Nemenčinės seniūnijų mokiniai, tačiau daugiau nei pusėje bendrojo ugdymo mokyklų NVŠ tikslinės lėšos iš viso nebuvo pritrauktos, nes jose neatsirado NVŠ teikėjų. Todėl 2016-2017 m.m. savivaldybės švietimo įstaigose pradėtas teikti prioritetas sudaryti mokiniams galimybes dalyvauti kuo įvairesnėse neformaliojo vaikų švietimo programose, tenkinant jų poreikius.

O 2016 m. II pusmetį NVŠ programose jau dalyvavo 2505 mokiniai, tai yra beveik dvigubai daugiau nei 2016 m. I pusmetį ir palyginus su 2015 m. II pusmečiu net 5 kartus daugiau mokinių. 2016 m. II pusmetį veiklą pradėjo 42 naujos NVŠ programos, kurias vykdo 32 laisvieji mokytojai, 2 viešosios ir 1 biudžetinė įstaiga. Iš viso 2016 m. II pusmetį Vilniaus rajone buvo vykdomos **74** neformaliojo vaikų švietimo programos 42-ose Vilniaus rajono savivaldybės švietimo ir kultūros įstaigose (20 gimnazijų, 7 pagrindinėse, 1 pradinėje mokykloje, 3 mokyklose- darželiuose, 1 vaikų darželyje, 2 mokyklose-daugiafunkciuose centruose, Vilniaus rajono pedagoginėje psichologinėje tarnyboje, 4 daugiafunkciuose kultūros centruose (DKC), 1 seniūnijos jaunimo centre ir 3 bendruomenės centruose) bei 5 kitose valstybinėse ir nevalstybinėse Vilniaus rajono įstaigose. Populiariausios NVŠ programos: užsienio kalbos, sportas, šokis.

Be NVŠ programų, dauguma Vilniaus rajono švietimo įstaigų neformaliajam švietimui skirtas valandas išnaudoja nuo 80 iki 100 proc.

**IV rajono švietimo prioritetas - Tobulinti mokymo ir mokymosi kompetencijas**

Švietimo skyrius, įgyvendindamas rajono švietimo prioritetą – **tobulinti mokymo ir mokymosi kompetencijas** – sudaro savivaldybės mokyklų mokytojams ir pagalbos mokiniui specialistams visas galimybes tobulinti savo profesinę kvalifikaciją bei atestuotis ir siekti aukštesnės kvalifikacinės kategorijos pagal mokyklų mokytojų atestacijos programas.

**Pedagogų ir vadovų atestacija**

Vilniaus rajono savivaldybės bendrojo ugdymo mokyklose pirmaeilėse pareigose dirba 1066 mokytojai ir pagalbos mokiniui specialistai, 247 pedagoginiai darbuotojai ikimokyklinio ugdymo įstaigose bei 84 pedagoginiai darbuotojai neformaliojo švietimo įstaigose. Bendrojo ugdymo mokyklose iš viso jau atestuota 93,3 proc. mokytojų, neformaliojo švietimo įstaigose – 95,2 proc. pedagoginių darbuotojų. Net 22,5 proc. mokytojų ir pagalbos mokiniui specialistų turi aukštas – metodininko bei eksperto – kvalifikacines kategorijas.

Savivaldybės švietimo įstaigoms vadovauja 133 vadovai. Didesnė dalis, t. y. 100 vadovų atestuoti, ir tai sudaro 75,2 proc.: 26 - antrajai vadybos kategorijai, t.y. 19,5 proc.; 74 - trečiajai vadybos kategorijai, t.y. 55,6 proc.; 33 vadovai (pradėjusieji profesinę karjerą) neatestuoti, t.y. 24,8 proc.

2016 m. atestuoti 23 Vilniaus rajono švietimo įstaigų vadovai, 22 iš jų atestuoti trečiajai vadybos kvalifikacinei kategorijai, 1- antrai vadybos kvalifikacinei kategorijai. 12 vadovų nustatyta atitiktis turimai vadybos kvalifikacinei kategorijai, iš jų: 8 – trečiajai vadybos kvalifikacinei kategorijai; 4 – antrajai vadybos kvalifikacinei kategorijai.

**Kvalifikacijos kėlimas**

2016 m. pedagogų kvalifikacijos tobulinimui panaudota apie 54,6 tūkst. eurų. Kartu ir Švietimo skyrius teikė įvairiapusę metodinę pagalbą rajono mokytojams ir vadovams organizuodamas įvairius pasitarimus, seminarus ir kitus renginius aktualiais klausimais. Iš viso 2016 m. buvo organizuota 140 tokių renginių.

Koordinuojama Vilniaus rajono savivaldybės Mokyklų metodinės tarybos bei visų mokomųjų dalykų mokytojų ir pagalbos mokiniui specialistų metodinių būrelių veikla.

**Įsivertinimas**

Siekiant **tobulinti mokymo ir mokymosi kompetencijas** Vilniaus rajono savivaldybės 10-yje švietimo įstaigų jau atliktas išorės auditas, bendrojo ugdymo mokyklos kasmet atlieka įsivertinimą. Tobulinant Vilniaus rajono savivaldybės mokyklų darbuotojų, atsakingų švietimo įstaigose už įsivertinimo procesą, kompetencijas, Švietimo skyrius kartu su Nacionaline mokyklų vertinimo agentūra (toliau – NMVA) organizavo jiems seminarą „Įsivertinimo duomenys – mokyklos pažangos vedlys“. NMVA organizuotame įsivertinime dalyvavo 29 Vilniaus rajono bendrojo ugdymo mokyklos. Įsivertinimo anketų duomenimis didžioji dalis Vilniaus rajono savivaldybės mokyklų 2015-2016 m. m. užsibrėžė tikslus: sukurti savo mokykloje palankų mokytis klimatą, pagerinti mokinių tarpusavio santykius ir savijautą klasėse, plėsti mokytojų ir tėvų bendradarbiavimą, kelti mokinių mokėjimą mokytis skiriant daugiau dėmesio mokymosi diferencijavimui ir vertinimo kaip ugdymo proceso tobulinimui.

**Ugdymo aplinka**

Be to, minėtų kompetencijų tobulinimui palankias sąlygas sudaro švietimo įstaigų ugdymo aplinkos ir infrastruktūros gerinimas, kuriam Savivaldybė skiria labai didelį dėmesį.

Savivaldybės švietimo įstaigos, siekdamos pagerinti ugdymo(si) procesą bei tobulinti mokymo ir mokymosi kompetencijas, nuolat atnaujina informacines komunikacines technologijas. 2016-2017 m. m. savivaldybės mokyklos turi 125 interaktyvias lentas, 531 daugialypės terpės projektorių, 2347 kompiuterius.

Palyginus su 2014-2015 m. m. kompiuterių skaičius švietimo įstaigose iki šių mokslo metų padidėjo 24 %, o interaktyvių lentų skaičius – net 69 %.

Taip pat švietimo įstaigose kasmet atnaujinamos ir kitos ugdymo priemonės bei mokykliniai baldai. 2016 m. ugdymo priemonėms ir vadovėliams įsigyti savivaldybės švietimo įstaigos iš viso panaudojo 727,3 tūkst. eurų.

Bibliotekų fondai kasmet atnaujinami aktualia literatūra, naujais vadovėliais, bendras mokyklų bibliotekų fondas sudaro 306,5 tūkst. vnt. dokumentų, jose įrengtos 246 kompiuterizuotos skaitytojų darbo vietos su interneto prieiga.

**Infrastruktūra**

Vystant ir gerinant Vilniaus rajono savivaldybės švietimo įstaigų infrastruktūrą ir įgyvendinant Vilniaus rajono savivaldybės 2016-2018 metų strateginio veiklos plano Švietimo kokybės ir prieinamumo gerinimo programą 2016 m. baigta Kyviškių pagrindinės mokyklos pastato išorės renovacija bei vidaus patalpų modernizavimas, Avižienių gimnazijos vidaus patalpų remontas, atliktas Medininkų ir Vaidotų mokyklų-darželių sanitarinių mazgų, dalinis Zujūnų vidurinės, Dūkštų ir Rakonių pagrindinių mokyklų patalpų remontas, įrengtas logopedo kabinetas Valčiūnų vaikų darželyje. Baigta Bezdonių Julijaus Slovackio, Rukainių gimnazijų, Mostiškių mokyklos-daugiafunkcio centro renovacija bei atliktas dalinis vidaus patalpų modernizavimas. Renovuoti Buivydiškių vaikų darželio ir Glitiškių mokyklos-darželio pastatai. Atnaujinta Lavoriškių Stepono Batoro gimnazijos senojo medinio pastato išorė ir vidaus patalpos, atliktas Sudervės Mariano Zdziechovskio pagrindinės mokyklos ir Nemenčinės vaikų darželio fasadų remontas. Suremontuota Rudaminos ,,Ryto“ gimnazijos ir remontuojama Nemenčinės Gedimino gimnazijos sporto salė.

Toliau vykdoma Paberžės ,,Verdenės‘‘ gimnazijos priestato statyba, Riešės vaikų darželio renovacija - rekonstrukcija, Pagirių gimnazijos vidaus patalpų remontas. Pradėti Mickūnų gimnazijos vidaus patalpų modernizavimo, Valčiūnų vidurinės mokyklos pastato renovacijos, Nemėžio šv. Rapolo Kalinausko ir Paberžės šv. Stanislavo Kostkos gimnazijų renovacijos bei vidaus patalpų modernizavimo darbai.

Įrengtas geoterminis šildymas Eitminiškių pagrindinėje mokykloje, Visalaukės mokykloje - daugiafunkciame centre ir Nemėžio šv. Rapolo Kalinausko gimnazijos Vėliučionių ikimokyklinio ugdymo skyriuje. Modernizuotos Medininkų šv. Kazimiero vidurinės mokyklos ir Mickūnų gimnazijos katilinės.

Parengti Marijampolio Meilės Lukšienės gimnazijos ir Bezdonių ,,Saulėtekio“ pagrindinės mokyklos pastatų rekonstrukcijos techniniai projektai bei Nemėžio šv. Rapolo Kalinausko gimnazijos Grigaičių pradinio ugdymo skyriaus priestato projektas.

Įrengtos sporto aikštelės Buivydžių gimnazijoje ir Eitminiškių pagrindinėje mokykloje, įrengta Vilniaus rajono savivaldybės sporto mokyklos atvira biatlono šaudykla Nemenčinėje, rekonstruojamas Nemenčinės gimnazijų stadionas. Aptvertos Maišiagalos vaikų lopšelio-darželio, Kalvelių, Mostiškių, Rukainių vaikų darželių, Medininkų mokyklos-darželio ir Rudausių mokyklos-daugiafunkcio centro teritorijos.

**Rajono ugdymo įstaigų pastatų renovacijos, statybos-rekonstrukcijos ir remonto darbai**

**2016 metais**

|  |  |  |  |  |
| --- | --- | --- | --- | --- |
| Eil. Nr. | Įstaigos pavadinimas | Darbų pobūdis | Lėšų šaltinis | Skirtos lėšos, Eur |
| 1 | Avižienių gimnazija | Remonto darbai, baldų įsigijimas | SB | 85000 |
| 2 | Bezdonių Julijaus Slovackio gimnazija | Vidaus patalpų modernizavimas | SB | 120000 |
| 3 | Buivydžių gimnazija | Skardinio stogo dažymas | SB | 8000 |
| 4 | Kalvelių Stanislavo Moniuškos gimnazija | Laiptinės ir įėjimo fasado remontas | SB | 10700 |
| 5 | Lavoriškių Stepono Batoro gimnazija | Medinio pastato dažymas, langų keitimas | SB | 35000 |
| Vidaus patalpų modernizavimas | SB | 149905 |
| 6 | Marijampolio Meilės Lukšienės gimnazija | Pastato rekonstrukcijos techninio projekto parengimas | SB | 24000 |
| Šaudyklos ardymo ir teritorijos tvarkymo darbai | SB | 3755 |
| 7 | Medininkų šv. Kazimiero vidurinė mokykla | Katilinės modernizavimas | SB | 72000 |
| VB | 68000 |
| Priešmokyklinės grupės patalpų įrengimas | SB | 4550 |
| 8 | Mickūnų gimnazija | Katilinės modernizavimas | SB | 120000 |
| VB | 60000 |
| Vidaus patalpų remontas | Lenkija | 118000 |
| SB | 57000 |
| 9 | Nemenčinės Gedimino gimnazija | Sporto salės remontas | SB | 50000 |
| 10 | Nemenčinės gimnazijos | Sporto aikštyno įrengimas | VB | 231696 |
| SB | 369693 |
| 11 | Nemėžio šv. Rapolo Kalinausko gimnazija | Pastato renovacija | VIP | 103000 |
| SB | 415000 |
| 12 | Nemėžio šv. Rapolo Kalinausko gimnazijos Vėliučionių ikimokyklinio ugdymo skyrius | Geoterminio šildymo įrengimas | VB | 23 994 |
| SB | 36 000 |
| 13 | Nemėžio šv. Rapolo Kalinausko gimnazijos Grigaičių pradinio ugdymo skyrius | Priestato projektas | SB | 20000 |
| 14 | Paberžės ,,Verdenės‘‘ gimnazija | Pradinių klasių priestato statyba | VIP | 223000 |
| Laiptų turėklų keitimas | SB | 2000 |
| 15 | Paberžės šv. Stanislavo Kostkos gimnazija | Pastato renovacija | Lenkija | 122000 |
| SB | 53000 |
| 16 | Pagirių gimnazija | Vidaus patalpų remontas | VIP | 82000 |
| 17 | Pagirių gimnazijos  Vaidotų pradinio ugdymo skyrius | Langų, grindų dangos keitimas | SB | 7200 |
| 18 | Rudaminos Ferdinando Ruščico gimnazija | Vandentiekio avariniai darbai | SB | 550 |
| 19 | Rudaminos ,,Ryto‘‘ gimnazija | Sporto salės remontas | SB | 19500 |
| 20 | Rukainių gimnazija | Vidaus patalpų modernizavimas | SB | 175000 |
| 21 | Valčiūnų vidurinė mokykla | Pagrindinio pastato sienų, stogo šiltinimas | SB | 98550 |
| 22 | Zujūnų vidurinė mokykla | Vidaus patalpų modernizavimas | SB | 103992 |
| **Iš viso gimnazijose ir vidurinėse mokyklose:** | | | | **3072085** |
| 23 | Bezdonių ,,Saulėtekio‘‘ pagrindinė mokykla | Pastato rekonstrukcijos techninio projekto parengimas | SB | 15000 |
| Stogo remontas | SB | 17000 |
| 24 | Dūkštų pagrindinė mokykla | Antro aukšto patalpų remontas | SB | 40000 |
| 25 | Eitminiškių pagrindinė mokykla | Geoterminio šildymo įrengimas | VB | 59826 |
| SB | 4000 |
| 26 | Kyviškių pagrindinė mokykla | Vidaus patalpų modernizavimas | SB | 174375 |
| 27 | Mostiškių mokykla-daugiafunkcis centras | Vidaus patalpų modernizavimas | SB | 124000 |
| 28 | Rakonių pagrindinė mokykla | Antro aukšto koridoriaus remontas | SB | 10300 |
| 29 | Riešės šv. Faustinos Kovalskos pagrindinės mokyklos Karvio skyrius | Sienų dažymas | SB | 1000 |
| 30 | Sudervės Mariano Zdziechovskio pagrindinė mokykla | Fasado remontas | SB | 60000 |
| Pavėsinių remontas | SB | 30000 |
| 31 | Sužionių pagrindinė mokykla | Apšvietimo keitimas | SB | 4500 |
| 32 | Visalaukės mokykla-daugiafunkcinis centras | Geoterminio šildymo įrengimas | VB | 59514 |
| SB | 40000 |
| **Iš viso pagrindinės mokyklos:** | | | | **639515** |
| 33 | Glitiškių mokykla-darželis | Pastato renovacija-modernizavimas | SB | 142500 |
| 34 | Kabiškių mokykla-darželis | Pavėsinių stogų, virtuvėlių remontas | SB | 15532 |
| 35 | Medininkų mokykla-darželis | Sanitarinių mazgų remontas | SB | 9000 |
| Teritorijos aptvėrimas | SB | 8500 |
| 36 | Rudausių mokykla-daugiafunkcis centras | Teritorijos aptvėrimas | SB | 11846 |
| 37 | Skaidiškių mokykla-darželis | Pastato šiltinimas | SB | 46500 |
| 38 | Vaidotų mokykla-darželis ,,Margaspalvis aitvarėlis“ | Sanitarinių mazgų remontas | SB | 20000 |
| **Iš viso mokyklos-darželiai:** | | | | **253878** |
| 39 | Buivydiškių vaikų darželis | Pastato renovacija-modernizavimas | SB | 176000 |
| 40 | Kalvelių vaikų darželis | Teritorijos aptvėrimas | SB | 13000 |
| 41 | Maišiagalos vaikų lopšelis-darželis | Teritorijos aptvėrimas | SB | 16900 |
| 42 | Mostiškių vaikų darželis | Teritorijos aptvėrimas | SB | 11500 |
| 43 | Nemenčinės vaikų darželis | Fasado remontas | SB | 60000 |
| 44 | Pagirių ,,Pelėdžiuko‘‘ vaikų darželis | Lubų, grindų remontas, apšvietimo keitimas | SB | 11000 |
| 45 | Riešės vaikų darželis | Pastato renovacija-rekonstrukcija | SB | 330000 |
| 46 | Rukainių vaikų darželis | Teritorijos aptvėrimas | SB | 9000 |
| 47 | Valčiūnų vaikų darželis | Ventiliacijos virtuvėje,  logopedo kabineto įrengimas | SB | 11000 |
| **Iš viso vaikų darželiai ir lopšeliai-darželiai:** | | | | **638400** |
| 48 | Vilniaus rajono savivaldybės sporto mokykla | Atviros biatlono šaudyklos įrengimas | SB | 32030 |
| **Iš viso sporto mokykla:** | | | | **32030** |
| **IŠ VISO:** | | | | **4635908** |
|  |  |  | SB | 3 484 878 |
| VB | 503030 |
| VIP | 408000 |
| Lenkija | 240000 |